# Vláda dá milión eur za projekt rekonštrukcie kaštieľa v Rusovciach



**Kaštieľ v Rusovciach**

Zdroj: TASR/Štefan Puškáš

Kaštieľ, čeľadník aj historické záhrady v Rusovciach chce vláda obnoviť za štátne peniaze. Za projekt zaplatí vyše milióna eur a rekonštrukcia bude stáť ďalšie milióny.

Firmy Dopravoprojekt Bratislava a Metroprojekt Praha vyhrali verejné obstarávanie na projektovú dokumentáciu, architektonické služby a súvisiace služby pre rekonštrukciu národnej kultúrnej pamiatky v Rusovciach.

## Projekt za miliónIch Združeniu NKP Rusovce vláda na tento projekt odobrila vyše 1 020 000 eura. Vyplýva to zo zmlúv, ktoré dnes so združením podpísal vedúci Úradu vlády SR Igor Federič.„Zmluvy sa týkajú komplexnej projektovej dokumentácie na rekonštrukciu kaštieľa v Rusovciach a priľahlého areálu, ako aj čeľadníka, historických záhrad parku vrátane všetkých ostatných objektov nachádzajúcich sa v priľahlom areáli a parku,“ informovala Aktuality.sk Tatiana Kmecová z Úradu vlády SR.

Zmluvy zahŕňajú  aj autorský dozor počas samotnej realizácie stavby či výkon inžinierskej činnosti. „Cena vyplynula zo súťažnej ponuky úspešného uchádzača -  spolu v oboch zmluvách je vo výške 1 022 191,20 eur s DPH,“ uviedla Kmecová s tým, že suma za projektovú dokumentáciu je o 177 809 eur s DPH nižšia oproti predpokladanej hodnote zákazky.

## Cenu rekonštrukcie odhadli na 40 miliónovZdruženiu NKP Rusovce má povinnosť dodať projektovú dokumentáciu v lehote 6 mesiacov od nadobudnutia účinnosti zmluvy o dielo. „Po jej dodaní bude Úrad vlády SR pripravený vypísať ďalšie verejné obstarávanie na samotnú rekonštrukciu kaštieľa,“ uzavrela Kmecová.

V roku 2014 [cenu celkovej rekonštrukcie](http://www.aktuality.sk/clanok/264386/urad-vlady-vyhlasi-verejne-obstaravanie-na-obnovu-kastiela-v-rusovciach/) vrátane interiérového vybavenia odhadli na približne 40 miliónov eur.